Galasiërs 1:12 - www.bybelkennis.co.za
Galasiërs 1:12 – Jan van der Watt
Galasiers 1 vers 12 : ” EK HET DIT NIE BY N MENS GEHOOR NIE OF GELEER NIE , MAAR JESUS CHRISTUS HET DIT AAN MY BEKENDGEMAAK ” My vraag is dit :Paulus het ‘n ongelooflike kennis van die Evangelie gehad en dit neem ons predikante jare se studie om die evangelie te kan bedien . Paulus was ‘n lang tyd in Arabië ( net na sy bekering ) . Is dit dan so dat Jesus Christus persoonlik self vir Paulus in Arabië onderrig het? Is daar enige inligting bekend van die tyd wat hy daar deurgebring het?
Hierdie is ‘n interessante vraag, want na Paulus se aanvanklike bekering het hy waarskynlik soveel as 14 jaar in ‘n stil periode inbeweeg. Dit is die periode waar hy onder andere in Arabië was. Hy het eers in die laaste jare van sy bediening bekend begin word toe hy as sendeling briewe aan sy gemeentes begin skryf het.
a) Wat het hy in die periode gemaak? Die Bybel vertel nie veel nie, maar in 2 Kor 11:32-33 lees ons dat hy byvoorbeeld die koning van Damaskus so kwaad gehad het dat dié die stad laat bewaak het om hom te vang. Hy is toe met ‘n tou langs die muur van die gebou na onder toe laat sak om so weg te kom. Die vraag is waarom was die koning so kwaad? Die raaiskoot van baie is dat Paulus die Evangelie verkondig het en dat dit teen die plaaslike godsdienste ingegaan het. Dit het hom ongewild gemaak en daarom wou die koning hom vang. Dit lyk dus of Paulus in die tyd nie heeltemal stil was nie.
b) Paulus se kennis het van twee oorde af gekom. Die een is dat God dit aan hom geopenbaar het (presies hoe dit gewerk het is nie heeltemal seker nie) en die ander is dat mense dit aan hom vertel het (1 Kor 15:1-3). In sy gesprekke met ander Christene het sy kennis ook net meer en meer geword.